กสิกรไทยคงจีดีพี 3.3%
ศูนย์วิจัยกสิกรไทย คงประมาณการจีดีพี 3.3% แต่ห่วงลงทุนเอกชนฟื้นช้ากว่าคาด จับตาตลาดเงินผันผวน
30 มี.ค. 2560

ศูนย์วิจัยกสิกรไทย คงประมาณการจีดีพี 3.3% แต่ห่วงลงทุนเอกชนฟื้นช้ากว่าคาด จับตาตลาดเงินผันผวนนายเชาว์ เก่งชน กรรมการผู้จัดการ ศูนย์วิจัยกสิกรไทย เปิดเผยว่า คงประมาณการผลิตภัณฑ์มวลรวมประเทศ (จีดีพี) ปี 2560 ไว้ที่ 3.3% แต่ได้ปรับปรุงรายละเอียด โดยเพิ่มคาดการณ์การส่งออกขยายตัวเป็น 2% จาก 0.8% เป็นผลจากความต้องการสินค้าไทยเพิ่มขึ้นและราคาสินค้าสูงขึ้น  ได้ลดคาดการณ์ลงทุนภาคเอกชนลงมาติดลบ 1.5% จากเดิมบวก 2.8% เพราะโครงการลงทุนภาครัฐไม่แน่นอน ทำให้นักลงทุนชะลอดูความชัดเจนก่อนตัดสินใจอย่างไรก็ดี เศรษฐกิจครึ่งปีหลังจะดีกว่าครึ่งปีแรก เพราะปัจจัยสนับสนุนไปกระจุกอยู่ในครึ่งปีหลัง ทั้งเม็ดเงินเบิกจ่ายของรัฐและงบกลางปีที่เริ่มไตรมาส 3 การท่องเที่ยวช่วงไฮซีซั่น รวมทั้งการลงทุนเอกชนที่เข้าโปรแกรมลดหย่อนภาษีที่น่าจะเริ่มลงทุนจริงในท้ายปีเช่นกัน ดังนั้น จึงมองจีดีพีครึ่งปีแรกโต 3.1% และครึ่งปีหลังโตกว่าครึ่งปีแรกอยู่ที่ 3.4%สำหรับตลาดเงินมีแนวโน้มผันผวน โดยประเมินว่าธนาคารกลางสหรัฐ (เฟด) ปรับขึ้นดอกเบี้ยครบ 3 ครั้ง ทำให้ดอกเบี้ยนโยบายสหรัฐปรับขึ้นมาเท่ากับดอกเบี้ยนโยบายของไทย 1.5% แต่ธนาคารแห่งประเทศไทย (ธปท.) อาจไม่ขยับดอกเบี้ยตามทันที เพราะยังให้น้ำหนักกับการฟื้นตัวของเศรษฐกิจไทยเป็นอันดับแรก ส่วนค่าเงินบาทสิ้นปีคาดการณ์ที่ 35.70 บาท/เหรียญสหรัฐ น.ส.เกวลิน หวังพิชญสุข ผู้ช่วยกรรมการผู้จัดการ ศูนย์วิจัยกสิกรไทย กล่าวว่า การบริโภคภาคเอกชนยังคงคาดการณ์เติบโต 2.2% แต่ภาพรวมกำลังซื้อผู้บริโภคยังไม่ฟื้นตัว  นอกจากนี้ผลสำรวจคนกรุงเทพฯ ระบุว่ายังกังวลเรื่องค่าครองชีพและหนี้ครัวเรือน ดังนั้น จับตาในช่วงเทศกาลสงกรานต์ที่การใช้จ่ายอาจชะลอลงเมื่อเทียบกับปีก่อน